અમદાવાદઃ અમદાવાદમાં ગઈ કાલે સાંજે વીજળીના કડાકા ભડાકા અને વાવાઝોડા સાથે તોફાની વરસાદ તૂટી પડ્યો હતો. શહેરના અનેક વિભાગોમાં ટ્રાફિક જામનાં દૃશ્યો સર્જાયાં હતાં. વાવાઝોડાને પગલે શહેરભરમાં ૩૧ વૃક્ષ જમીનદોસ્ત થયાં હતાં. જોકે સદનસીબે કોઈ જાનહાનિ થઈ ન હતી. શહેરમાં સાંજના સુમારે આકાશ કાળાં ડિબાંગ વાદળોથી ઘેરાઈ ગયું હતું. વીજળીના કડાકા ભડાકા તેમજ ધૂળની ડમરી ઉડાડતા તોફાની પવનની સાથે શહેરભરમાં વરસાદ ખાબકી પડ્યો હતો. આ વાવાઝોડાને લીધે મ્યુનિસિપલ કંટ્રોલ રૂમ તેમજ બાગ બગીચા વિભાગના કંટ્રોલ રૂમમાં વૃક્ષ ધરાશાયી થવાની કુલ એકત્રીસ ફરિયાદ નોંધાઈ હતી.